Gagnfræðaskóli Akureyrar A sveit vann Gaggann 2015 ! Gagnfræðaskóli Akureyrar kom sá og sigraði á sjötta skemmtikvöldi Taflfélags Reykjavíkur – Gagganum 2015 sem haldið var í Skákhöllinni síðastliðið föstudagskvöld . Þátttaka þessarar ofursveitar virðist hafa skotið skólum höfuðborgarsvæðisins skelk í bringu því engin sveit kom þaðan þrátt fyrir áskorun forsprakka sigursveitarinnar , hins vaska framkvæmdastjóra Skákakademíunnar Stefáns Bergssonar . Grunnskóli Bolungarvíkur var þó alveg óttalaus og mætti með grjótharða sveit sem háði harða baráttu við Stúlknasveitina Omar um annað sætið . Sú sveit var skipuð landsliðskonunni Hallgerði Helgu Þorsteindóttur , Sigríði Björgu Helgadóttur og ofurdómaranum Omar Salama . Þrátt fyrir gríðarlega góðan liðsanda og sigurvilja Bolvíkinga tókst þeim ekki að skáka þessari óvæntu sveit Omars enda sú sveit á jaðrinum við að uppfylla reglur keppninnar og virtust andstæðingarnir oft á tíðum ráðvilltir . Ofurlögfræðingurinn og jakkafataplebbinn ( á hraðri niðurleið ) Halldór B. Halldórsson hafði engar athugasemdir fram að færa varðandi þátttöku stúlknasveitar Omars og fannst öðrum þá ekki tilefni til kvartana . Í fjórða sæti og þar með hársbreidd frá verðlaunum varð síðan B sveit Gagnfræðaskóla Akureyrar . Voru liðmennirnir eðlilega svekktir enda jafnvel nær því að ná takmarki sínu en samræmdu prófunum á sínum tíma . Sigursveit Gagnfræðaskóla Akureyrar skipuðu þeir Stefán Bergsson , Halldór B. Halldórsson og Pálmi R. Pétursson og hlutu þeir í verðlaun forláta gráðuboga og reglustrikur auk kókómjólkur á Billanum . Gagnfræðaskóli Akureyrar A 20 1/2 v . Stúlknasveitin Omar 14 v . Grunnskóli Bolungarvíkur 13 1/2 v . Gagnfræðaskóli Akureyrar B minna . Taflfélag Reykjavíkur þakkar þessum sveitum kærlega fyrir þátttökuna og vonast til að aðrir gaggar landsins girði sig í brók fyrir Gaggann 2016 og hefji þegar æfingar .